12. ฐานะการเงินและผลการดำเนินงาน

12.1 งบการเงิน

รายงานการตรวจสอบบัญชีของผู้สอบบัญชีในระยะเวลา 5 ปีที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

12.2 คำอธิบายและการวิเคราะห์ฐานะการเงินและผลการดำเนินงาน

(1) ผลการดำเนินงานที่ผ่านมา

บริษัท อุตสาหกรรมถังโลหะไทย จำกัด (มหาชน)
และบริษัทย่อยมีกำไรสุทธิจากการประกอบธุรกิจรวม 112.42 ล้านบาท ลดลง 40.85 ล้านบาท
หรือคิดเป็นร้อยละ 26.65 เมื่อเปรียบเทียบกับปี 2547

บริษัทและบริษัทย่อยมีรายได้จากการขายจำนวน 1,297.46 ล้านบาท ลดลงจำนวน 96.59
ล้านบาท หรือลดลงคิดเป็นร้อยละ 6.93 และมีรายได้ค่าเช่าค่าบริการจำนวน 41.91 ล้านบาท
เพิ่มขึ้นจำนวน 7.54 ล้านบาท คิดเป็นร้อยละ 21.95 เมื่อเปรียบเทียบกับปีก่อน
บริษัทมีรายได้จากเงินชดเชยค่าภาษีอากรและเงินชดเชยการถูกเวนคืนที่ดินจำนวน 11.95 ล้านบาท
และ 12.32 ล้านบาทตามลำดับ
ต้นทุนขายต่อรายได้จากการขายของบริษัทและบริษัทย่อยเพิ่มขึ้นจากร้อยละ 78.88 ในปี 2547
เป็นร้อยละ 84.50 ในปี 2548 ต้นทุนค่าเช่าและค่าบริการเพิ่มขึ้น 0.57 ล้านบาท
ค่าใช้จ่ายในการขายและบริหารลดลง 2.45 ล้านบาท คิดเป็นร้อยละ 2.87 มีดอกเบี้ยจ่ายเพิ่มขึ้น
1.50 ล้านบาท และมีภาษีเงินได้นิติบุคคลลดลงจาก 51.49 ล้านบาท เป็น 36.64
ล้านบาทเมื่อเปรียบเทียบกับปีก่อน

สาเหตุที่กำไรสุทธิของบริษัทและบริษัทย่อยลดลง
เนื่องจากรายได้จากการขายสินค้าของบริษัทและบริษัทย่อยลดลงอย่างต่อเนื่องตั้งแต่ไตรมาสที่ 2
ของปี 2548 ซึ่งเป็นผลมาจากสภาวะเศรษฐกิจของประเทศโดยรวมชะลอตัว
ส่งผลให้การแข่งขันทวีความรุนแรงเพิ่มขึ้น
ประกอบกับราคาวัตถุดิบหลักที่ใช้ในการผลิตมีการปรับราคาลดลงอย่างรวดเร็ว
บริษัทและบริษัทย่อยได้ปรับลดราคาสินค้าลงเพื่อรักษาส่วนแบ่งตลาด
ในขณะที่บริษัทยังคงมีต้นทุนวัตถุดิบในราคาสูง ทำให้ต้นทุนการผลิตเพิ่มสูงขึ้นร้อยละ 5.62
เมื่อเทียบกับปีก่อน ส่งผลให้บริษัทและบริษัทย่อยมีกำไรสุทธิลดลง

บริษัทและบริษัทย่อยไม่ได้รับผลกระทบจากอัตราแลกเปลี่ยนเงินตราต่างประเทศ
ทั้งนี้เนื่องจากบริษัทลดการนำเข้าวัตถุดิบจากต่างประเทศ
และได้ป้องกันความเสี่ยงโดยทำสัญญาซื้อขายเงินตราต่างประเทศล่วงหน้า
ยกเว้นความเสี่ยงด้านอัตราแลกเปลี่ยนที่แสดงไว้ในหัวข้อปัจจัยความเสี่ยงข้อ 1.4

ในปี 2548 บริษัทและบริษัทย่อย มีรายได้ทั้งสิ้น 1,370.21 ล้านบาท ลดลงจากปี 2547 จำนวน
66.59 ล้านบาท หรือคิดเป็นร้อยละ 4.63
บริษัทและบริษัทย่อยมีรายได้หลักจากการจำหน่ายผลิตภัณฑ์ บรรจุภัณฑ์ คิดเป็นร้อยละ 94.69
ของรายได้รวม ส่วนที่เหลือเป็นรายได้จากค่าเช่า ค่าบริการ รายได้เงินชดเชยค่าภาษี
และรายได้อื่น ๆ

ต้นทุนขายของบริษัทและบริษัทย่อยเพิ่มขึ้น โดยในปี 2548 ต้นทุนขายของบริษัทและบริษัทย่อย
คิดเป็นร้อยละ 84.50 เปรียบเทียบกับปี 2547 คิดเป็นร้อยละ 78.88
ของรายได้จากการขายทั้งสิ้น

อัตรากำไรขั้นต้นของบริษัทและบริษัทย่อยลดลงจากร้อยละ 21.12 ในปี 2547 เป็นร้อยละ 15.50
ในปี 2548 และอัตรากำไรจากการดำเนินงานลดลงจากร้อยละ 15.03 เป็นร้อยละ 9.69
ซึ่งเป็นผลมาจากรายได้จากการขายสินค้าของบริษัทและบริษัทย่อยลดลงอย่างต่อเนื่องตามสภาวะเศรษฐกิจของประเทศที่ชะลอตัว
มีการแข่งขันที่รุนแรง ทำให้ต้องปรับราคาสินค้าลดลงเพื่อรักษาส่วนแบ่งตลาด

สำหรับอัตราผลตอบแทนต่อผู้ถือหุ้นลดลงจากร้อยละ 16.80 เป็นร้อยละ 10.85 ในปี 2548
บริษัทโดยคณะกรรมการบริษัทมีมติให้จ่ายเงินปันผลจากผลการดำเนินงานงวดปี 2548 คือตั้งแต่วันที่
1 มกราคม 2548 ถึง 31 ธันวาคม 2548 ในอัตราหุ้นละ 3.10 บาท รวมเป็นจำนวน 46.50
ล้านบาท ซึ่งคณะกรรมการบริษัทจะได้นำเสนอให้ผู้ถือหุ้นพิจารณาอนุมัติในการประชุมผู้ถือหุ้นประจำปี
2549 ในวันที่ 26 เมษายน 2549 นี้

(2) ฐานะการเงิน

  สินทรัพย์

1)  ส่วนประกอบของสินทรัพย์

สินทรัพย์หมุนเวียนลดลง 45.01 ล้านบาท หรือคิดเป็นร้อยละ 7.93
โดยเงินสดและรายการเทียบเท่าเงินสดเพิ่มขึ้น 90.79 ล้านบาท เงินลงทุนชั่วคราวเพิ่มขึ้น 6.02
ล้านบาท ลูกหนี้การค้าสุทธิลดลง 80.14 ล้านบาท สินค้าคงเหลือลดลง 37.66 ล้านบาท
เงินมัดจำซื้อทรัพย์สินลดลง 22.78 ล้านบาท และสินทรัพย์หมุนเวียนอื่นลดลง 1.24 ล้านบาท

สินทรัพย์ไม่หมุนเวียนเพิ่มขึ้น 225.70 ล้านบาท หรือคิดเป็นร้อยละ 32.47 โดยที่ดินอาคาร
และอุปกรณ์สุทธิเพิ่มขึ้นจาก 354.92 ล้านบาท เป็น 528.66 ล้านบาท หรือเพิ่มขึ้นเป็นเงิน
173.74 ล้านบาท จากมูลค่าของที่ดินที่เพิ่มขึ้นจากการตีราคาตามมาตรฐานบัญชีจำนวน 89.07
ล้านบาท และการก่อสร้างโรงงานแห่งใหม่ รวมทั้งเครื่องจักรระหว่างติดตั้งจำนวน 130.02
ล้านบาท มีที่ดินที่ไม่ได้ใช้ประกอบกิจการเพิ่มขึ้น 71.89 ล้านบาท
จากมูลค่าของที่ดินที่ตีเพิ่มและลดลงจากการตัดค่าเสื่อมราคาทรัพย์สินประจำปี จำนวน 48.99
ล้านบาท

2)  คุณภาพของสินทรัพย์

บริษัทและบริษัทย่อยเห็นว่าสินทรัพย์ที่มีอยู่ได้แสดงมูลค่าที่แท้จริงและไม่มีรายการใดที่มีข้อบ่งชี้ว่าจะทำให้ด้อยค่าหรือไม่ได้รับคืน
ซึ่งหากมีทางบริษัทและบริษัทย่อยก็ได้ตั้งสำรองหรือค่าเผื่อการลดค่าไว้แล้ว
ตามหมายเหตุประกอบงบการเงิน ข้อ 5 ถึงข้อ 14
เพื่อให้คุณภาพสินทรัพย์ของบริษัทสะท้อนมูลค่าที่แท้จริงตามราคาตลาด และในปี 2548
บริษัทและบริษัทย่อยได้มีการทบทวนส่วนเกินทุนจากการตีราคาที่ดินโดยให้บริษัทผู้ประเมินอิสระทำการประเมินราคาที่ดินทั้งหมดของบริษัท
เพื่อหามูลค่ายุติธรรมของที่ดินตามหมายเหตุประกอบงบการเงินในข้อ 11 และข้อ 12
เพื่อให้เป็นไปตามหลักการบัญชีที่รับรองทั่วไป

+------------------------------------------------+----------+----------+
|   อัตราส่วนแสดงประสิทธิภาพในการดำเนินงาน            | ปี 2548   | ปี 2547   |
+------------------------------------------------+----------+----------+
|  อัตราส่วนผลตอบแทนจากสินทรัพย์                      | 8.31%    | 13.27%   |
+------------------------------------------------+----------+----------+
|  อัตราผลตอบแทนจากสินทรัพย์ถาวร                     | 22.32%   | 34.58%   |
+------------------------------------------------+----------+----------+
| อัตราการหมุนของสินทรัพย์                            | 1.01 เท่า | 1.24 เท่า |
+------------------------------------------------+----------+----------+

ลูกหนี้การค้าสุทธิลดลงจาก 296.17 ล้านบาท เป็น 216.03 ล้านบาทในปี 2548 หรือลดลง
80.14 ล้านบาท คิดเป็นร้อยละ 27.06 ระยะเวลาเก็บหนี้เฉลี่ยเพิ่มขึ้นจาก 60 วัน เป็น 71 วัน
เนื่องจากการแข่งขันที่รุนแรงทำให้บริษัทและบริษัทย่อยจำเป็นต้องขยายระยะเวลาชำระหนี้ของลูกหนี้ออกไป
แต่บริษัทและบริษัทย่อยยังคงนโยบายเร่งรัดและติดตามการชำระหนี้ของลูกหนี้อย่างใกล้ชิด
และนโยบายการให้สินเชื่ออยู่ระหว่าง 30-90 วัน ส่วนลูกหนี้ค้างชำระที่เกินกว่า 90 วัน ลดลงจาก
3.29 ล้านบาท เหลือ 2.87 ล้านบาท (ดูหมายเหตุประกอบงบการเงิน ข้อ 7)

สภาพคล่อง

1)  กระแสเงินสด

  จำนวนและสัดส่วนของกระแสเงินสดจากกิจกรรมต่าง ๆ

+--------------------------------------------------+---------+---------+
| รายละเอียดกระแสเงินสด                              | ปี 25478 | ปี 2547  |
|                                                  | (       | (       |
|                                                  | ล้านบาท) | ล้านบาท) |
+--------------------------------------------------+---------+---------+
| กำไรจากการดำเนินงานก่อนการเปลี่ยนแปลงในสินทรัพย์และหนี้สิน | 183.43  | 239.99  |
+--------------------------------------------------+---------+---------+
|  จากกิจกรรมดำเนินงาน                               | 234.82  | 91.83   |
+--------------------------------------------------+---------+---------+
| จากกิจกรรมลงทุน                                    | (       | (       |
|                                                  | 111.25) | 131.47) |
+--------------------------------------------------+---------+---------+
| จากกิจกรรมจัดหาเงิน                                 | (32.78) | 15.89   |
+--------------------------------------------------+---------+---------+
| เงินสดและรายการเทียบเท่าเงินสดเพิ่มขึ้น (ลดลง)           | 90.79   | (23.75) |
+--------------------------------------------------+---------+---------+
| เงินสดและรายการเทียบเท่าเงินสด ณ 31 ธันวาคม           | 137.68  | 46.89   |
+--------------------------------------------------+---------+---------+

ในปี 2548 บริษัทและบริษัทย่อยมีกำไรที่เป็นตัวเงินจากการดำเนินงานเพิ่มขึ้นจาก 91.83 ล้านบาท
เป็น 234.82 ล้านบาท
เนื่องจากบริษัทมีลูกหนี้การค้าและสินค้าคงเหลือลดลงจากการรับชำระหนี้จากลูกค้าเพิ่มขึ้น
และบริษัทเก็บสต็อกสินค้าและวัตถุดิบน้อยลงตามทิศทางของราคาวัตถุดิบที่มีแนวโน้มลดลง
บริษัทยังคงนโยบายการซื้อวัตถุดิบหลักในราคาเงินสด เพื่อให้ราคาต้นทุนวัตถุดิบลดลง
จะเห็นได้จากอัตราส่วนหมุนเวียนเจ้าหนี้ของบริษัทเพิ่มขึ้นจาก 13.49 เท่า เป็น 14.71 เท่า
และระยะเวลาชำระหนี้ลดลงจาก 26.69 วัน เป็น 24.47 วัน

กระแสเงินสดจากกิจกรรมลงทุนลดลงจากปีก่อนเล็กน้อย
โดยบริษัทและบริษัทย่อยมีการลงทุนในทรัพย์สินถาวรเพิ่มขึ้น คือค่าก่อสร้างโรงงานแห่งใหม่ของบริษัท
ค่าเครื่องจักรผลิตถังโลหะชุดใหม่
รวมทั้งบริษัทย่อยซื้อเครื่องจักรและอุปกรณ์เพื่อปรับปรุงขบวนการผลิตตามปกติ

บริษัทและบริษัทย่อย กู้ยืมเงินระยะยาวจากสถาบันการเงินเพิ่มขึ้น และชำระคืนเงินกู้ยืมระยะสั้น
ทำให้ภาระหนี้ระยะยาวของบริษัทย่อยเพิ่มขึ้นตามหมายเหตุประกอบงบการเงินข้อ 17.
ตามนโยบายที่ต้องการเพิ่มสภาพคล่องให้แก่บริษัทและบริษัทย่อยจึงแปลงหนี้ระยะสั้นให้เป็นหนี้ระยะยาวเพิ่มขึ้น
โดยคำนึงถึงความเหมาะสมและความต้องการของแต่ละบริษัท

2)  อัตราส่วนสภาพคล่อง

  --------------------------------------- --------------- ---------------
  รายละเอียดสภาพคล่อง                       ปี 2548          ปี 2547

  อัตราส่วนสภาพคล่อง                         3.07 เท่า        2.20 เท่า

  อัตราส่วนสภาพคล่องหมุนเร็ว                   1.73 เท่า        1.71 เท่า

  อัตราส่วนหมุนเวียนลูกหนี้การค้า                 5.07 เท่า        5.94 เท่า

  ระยะเวลาเก็บหนี้เฉลี่ย                       71.01 วัน        60.61 วัน

  ระยะเวลาขายสินค้าเฉลี่ย                     17.89 วัน        17.63 วัน

  อัตราส่วนหมุนเวียนเจ้าหนี้                     14.71 เท่า       13.49 เท่า

  ระยะเวลาชำระหนี้                          24.47 วัน        26.69 วัน

  CASH CYCLE                              64.43 วัน        51.55 วัน
  --------------------------------------- --------------- ---------------

จากอัตราส่วนสภาพคล่องที่แสดงไว้ อัตราส่วนสภาพคล่องเพิ่มขึ้นจาก 2.88 เท่า เป็น 3.07 เท่า
และอัตราส่วนสภาพคล่องหมุนเร็วเพิ่มขึ้นจาก 1.71 เท่าเป็น 1.73 เท่า ในปี 2548
เนื่องจากบริษัทและบริษัทย่อยมีเงินกู้ยืมระยะสั้นจากสถาบันการเงินและเจ้าหนี้การค้าลดลงทำให้บริษัทและบริษัทย่อยมีสภาพคล่องเพิ่มขึ้นเพียงพอที่จะดำเนินธุรกิจได้อย่างมีประสิทธิภาพ

ระยะเวลาครบกำหนดของหนี้ระยะสั้น ไม่มีผลต่อสภาพคล่องของบริษัทและบริษัทย่อย
และบริษัทยังมีความสามารถในการชำระหนี้ระยะยาวได้ตามกำหนด (ดูหมายเหตุประกอบงบการเงิน
ข้อ 17)

โครงสร้างเงินทุน

โครงสร้างเงินทุนของบริษัทและบริษัทย่อยอยู่ในเกณฑ์ที่ดีตลอดหลายปีที่ผ่านมา
อัตราส่วนหนี้สินต่อส่วนผู้ถือหุ้นลดลงจาก 0.30 เท่าเป็น 0.20 เท่า ในปี 2548
บริษัทเชื่อว่าโครงสร้างเงินทุนของบริษัทจัดอยู่ในระดับที่ดีกว่า
เมื่อเปรียบเทียบกับกิจการประเภทเดียวกัน ในส่วนของผู้ถือหุ้นของบริษัทและบริษัทย่อยเพิ่มขึ้นจาก
970.14 ล้านบาท เป็น 1,202.91 ล้านบาท
จากส่วนเกินทุนจากการตีราคาที่ดินของบริษัทและบริษัทย่อยจำนวน 160.95 ล้านบาท
และการเพิ่มขึ้นของกำไรสะสมที่ยังไม่ได้จัดสรรอันสืบเนื่องมาจากกำไรที่มาจากผลประกอบการของบริษัทและบริษัทย่อย

สำหรับหนี้สิน บริษัทและบริษัทย่อยได้แสดงรายละเอียดไว้ในหมายเหตุประกอบงบการเงินข้อ 15
ถึงข้อ 17 โดยมีอัตราดอกเบี้ย หลักประกัน และเงื่อนไขของหนี้สินเป็นไปตามปกติทั่วไป
บริษัทและบริษัทย่อยไม่มีภาระหนี้เงินกู้ยืมเป็นเงินตราต่างประเทศ ยกเว้นภาระ L/C
ในการซื้อวัตถุดิบจากต่างประเทศ ตามหมายเหตุประกอบงบการเงิน ข้อ 28

3) ปัจจัยและอิทธิพลหลักที่อาจกระทบต่อผลการดำเนินงานหรือฐานะการเงินในอนาคต

ปัจจัยและอิทธิพลหลักที่อาจกระทบต่อผลการดำเนินงานในอนาคต
รายละเอียดดูตามหัวข้อเรื่องปัจจัยความเสี่ยง

4) ค่าตอบแทนจากการสอบบัญชีและตรวจสอบระบบควบคุมภายใน

4.1 ค่าตอบแทนจากการสอบบัญชี

บริษัทและบริษัทย่อยจ่ายค่าตอบแทนการสอบบัญชีให้แก่สำนักงานสอบบัญชีที่ผู้สอบบัญชีสังกัดในรอบปีบัญชีที่ผ่านมาเป็นจำนวนเงินรวม
1,465,000 บาท

4.2 ค่าบริการอื่น

บริษัทและบริษัทย่อยจ่ายค่าตอบแทนการตรวจสอบระบบการควบคุมภายในให้แก่สำนักงานผู้ตรวจสอบในรอบปีบัญชีที่ผ่านมาเป็นจำนวนเงิน
220,000 บาท